Forslaget fra V2C bestod i, at Pihl uden PFA's viden skulle betale returkommission, hvis de fik den attraktive kontrakt, der har en værdi på mere end 700 millioner.

V2C oplyser til DR, at en medejer i selskabet blev fritstillet, efter forsøget på bestikkelse blev opdaget i oktober.

Politiet henvender sig

Men sagen om returkommission på Redmolen-projektet stopper ikke her.

Den 6. februar blev PFA kontaktet af Københavns Politi, da de af en whistleblower blev gjort opmærksom på nogle forhold på projekt Redmolen, som ikke var i PFA's interesser.

Blandt andet fortalte politiet, at der på en anden af entrepriserne på Redmolen var indgået en hemmeligholdt samarbejdsaftale mellem V2C og entreprenøren WR Entreprise.

En samarbejdsaftale, som DR Nyheder er i besiddelse af.

I aftalen kan man læse, at WR Entreprise skal betale seks millioner kroner til V2C i et "projekttilvejebringelsesfee".

© DR Projekt Redmolen PFA er bygherre. Pris: 2,6 milliarder. Der skal bygges 55.000 m2. Arkitekter er Henning Larsen, Vilhelm Lauritzen og Cobe. Projektet forventes afsluttet i 2023.

Betalingen til V2C blev udløst, hvis WR Entreprise "opnår projektaftale", som det fremgår af aftalen.

Denne del af Redmolen-projektet havde en værdi på cirka 700 millioner kroner.

Professor i selskabsret på CBS Søren Friis Hansen har læst samarbejdsaftalen. Han er ikke i tvivl om, at der er tale om returkommission.

- Det er min vurdering, at denne ydelse på de seks millioner kroner er returkommission. Det er en slags bestikkelse, der er omfattet af straffeloven, det er strafbart, siger Søren Friis Hansen, som dog henviser til, at det ikke er ham, men domstolene, der dømmer her i landet.

Erkender returkommission

V2C's ejer og direktør, Peer Kisbye, erkender via sin advokat, at der er foregået returkommission mellem V2C og WR Entreprise. Men han henviser til den nu tidligere medejer Lars Blaaberg, der blev fritstillet i oktober, og som ifølge Peer Kisbye bærer skylden.

Tip os Kender du til bestikkelse i byggebranchen? Kontakt journalist Søren Larsen: slar@dr.dk

Det til trods for at også Peer Kisbyes navn står i kontrakten.